Notum esse volumus omnibus Matiscensis ecclesie fidelibus quia cum resideret domnus Letbaldus presul secus basilicam Christi martiris Vincentii que est sita infra Matisconem, adiit presentiam ejus vir quidam nomine Flotbertus humiliter deprecans ut concederetur ei et uxori sue Rotrudi necnon et filio illorum, nomine Humberto, aliquid ex rebus Sancti Vincentii: hoc est ecclesiam unam que est sita in pago Matisconensi, in villa Prisciaco, et est ipsa ecclesia in honore Sancti Martini fundata. Cujus petitionem jam dictus pontifex suscipiens contulit ei et uxori sue et filio eorum, sicut petierant, ea ratione ut tempore sinodali paratas et eulogias solverent, et in festivitate Sancti Vincentii denariorum solidos II domno pontifici exsolvant. Hec Letbaldus episcopus firmat. Hactum est hoc Hugone rege regnante.